Icoana care face minuni e deja expirată! Mii de credincioşi din Calafat şi din întregul judeţ în care se află Calafatul s-au strâns în ultimele zile în jurul icoanei care face mici, un fenomen pe care nici măcar înaltele feţe bisericeşti nu şi-l pot explica.

„Minuni? Am văzut sute de icoane care fac minuni, doar sunt pelerin cu ştate vechi”, spune Aurel, locuitor din Bucureşti care a sărutat peste 400 de moaşte. „Dar când am auzit că la mama huciului, la Calafat, e o icoană care face mici, m-am urcat în primul autocar! În sfârşit, o dovadă reală că Dumnezeu există şi vrea să fim fericiţi!”

Deşi conducerea Bisericii încă nu şi-a exprimat punctul de vedere în legătură cu misterioasa icoană de la Calafat care face mici, martorii spun că aceasta învârte micii „de zici că-i vie”. „Dacă ai suficientă credinţă şi-i ceri şi muştar, începe să lăcrimeze din ăla bun, de Tecuci”, a menţionat un pelerin.

